b'\n_START_ARTICLE_\nZrcalnorefleksni fotoaparat\n_START_PARAGRAPH_\nZrcalnorefleksni fotoaparat (znan tudi pod kratico SLR za angle\xc5\xa1ki izraz\xc2\xa0\xc2\xbbsingle-lens reflex\xc2\xab) je vrsta fotoaparata, ki s pomo\xc4\x8djo sistema zrcal in le\xc4\x8d omogo\xc4\x8da uporabniku, da vidi sliko natan\xc4\x8dno tako, kot pade na sistem za zajemanje svetlobe (fotografski film pri klasi\xc4\x8dnih ali svetlobno tipalo pri digitalnih fotoaparatih). Pred iznajdbo zrcalnorefleksnih fotoaparatov so imeli vsi fotoaparati dve opti\xc4\x8dni poti - eno za zajem slike in eno za iskalo. Slabost sistema pri posnetkih z razdalje ni opazna, pri bli\xc5\xbenjih posnetkih pa se zaradi paralakse kompozicija lahko bistveno spremeni.\n_START_SECTION_\nOsnovna zgradba in delovanje\n_START_PARAGRAPH_\nPri sodobnih zrcalnorefleksnih fotoaparatih je med mirovanjem med objektiv in film oziroma tipalo name\xc5\xa1\xc4\x8deno odmi\xc4\x8dno zrcalo, ki preusmeri svetlobo navzgor. Odbita slika pade na prizmo, kjer se odbije tako, da jo fotograf skozi opti\xc4\x8dno iskalo vidi pravilno poravnano. Za zrcalom je \xc5\xa1e zaklop, ki blokira vso svetlobo. Ob pritisku na spro\xc5\xbeilec polavtomatski mehanizem privzdigne zrcalo in odpre zaklop za dolo\xc4\x8deni \xc4\x8das osvetlitve. V tem \xc4\x8dasu se skozi iskalo ne vidi ni\xc4\x8d. Takoj za tem se oba premi\xc4\x8dna mehanizma vrneta v mirovno stanje in sta pripravljena na ponovni posnetek._NEWLINE_Glavna prednost tak\xc5\xa1nega sistema je natan\xc4\x8den predogled motiva, kot ga bo zajel fotoaparat, in je torej ocenjevanje kompozicije ter ostrenja zanesljivej\xc5\xa1e. Slaba stran je predvsem kompleksnej\xc5\xa1a zgradba, posledica \xc4\x8desar sta ve\xc4\x8dja velikost naprave, vi\xc5\xa1ja cena in ve\xc4\x8d mo\xc5\xbenosti za mehansko okvaro. Zrcalo, ki ob pritisku na spro\xc5\xbeilec\xc2\xa0\xc2\xbbsko\xc4\x8di\xc2\xab\xc2\xa0navzgor, poleg tega dodatno zatrese fotoaparat.'